Suvestinė redakcija nuo 2018-07-05

Sprendimas paskelbtas: TAR 2012-09-27, i. k. 2012-02005

KRETINGOS RAJONO SAVIVALDYBĖS taryba

SPRENDIMAS

DĖL KRETINGOS RAJONO SAVIVALDYBĖS TERITORIJOJE ESANČIŲ PATALPŲ IR STATINIŲ, KURIE YRA APLEISTI IR NEPRIŽIŪRIMI, NAUDOJAMI NE PAGAL PASKIRTĮ IR KURIEMS TAIKOMAS MAKSIMALUS NEKILNOJAMOJO TURTO MOKESČIO TARIFAS, NUSTATYMO TVARKOS APRAŠO PATVIRTINIMO

2012 m. rugsėjo 27 d. Nr.T2-329

Kretinga

Vadovaudamasi Lietuvos Respublikos vietos savivaldos įstatymo (Žin., 1994, Nr.55-1049; 2008, Nr. 113-4290) 16 straipsnio 4 dalimi, Lietuvos Respublikos nekilnojamojo turto mokesčio įstatymo (Žin., 2005, Nr. 76-2741, 2010, Nr. 145-7415) 6 straipsnio 2 dalimi ir įgyvendindama Kretingos rajono savivaldybės tarybos 2012 m. gegužės 31 d. sprendimo Nr. T2-175 „Dėl nekilnojamojo turto mokesčio tarifo 2013 metų mokestiniam laikotarpiui nustatymo“ 2 punktą, Kretingos rajono savivaldybės taryba n u s p r e n d ž i a:

1. Patvirtinti Kretingos rajono savivaldybės teritorijoje esančių patalpų ir statinių, kurie yra apleisti ir neprižiūrimi, naudojami ne pagal paskirtį ir kuriems taikomas maksimalus nekilnojamojo turto mokesčio tarifas, nustatymo tvarkos aprašą (pridedama).

2. Skelbti šį sprendimą rajono spaudoje.

Savivaldybės meras	Juozas Mažeika

PATVIRTINTA

Kretingos rajono savivaldybės tarybos 2012 m.

rugsėjo 27 d. sprendimu Nr. T2-329

(Kretingos rajono savivaldybės tarybos

2018 m. birželio 28 d. sprendimo Nr. T2-196

redakcija)

KRETINGOS RAJONO SAVIVALDYBĖS TERITORIJOJE ESANČIŲ PATALPŲ IR STATINIŲ, KURIE YRA APLEISTI IR NEPRIŽIŪRIMI, NAUDOJAMI NE PAGAL PASKIRTĮ IR KURIEMS TAIKOMAS MAKSIMALUS NEKILNOJAMOJO TURTO MOKESČIO TARIFAS, NUSTATYMO TVARKOS APRAŠAS

I. BENDROSIOS NUOSTATOS

1. Kretingos rajono savivaldybės teritorijoje esančių patalpų ir statinių, kurie yra apleisti ir neprižiūrimi, naudojami ne pagal paskirtį ir kuriems taikomas maksimalus nekilnojamojo turto mokesčio tarifas, nustatymo tvarkos aprašas (toliau – Aprašas) reglamentuoja patalpų ir statinių, kuriems taikomas maksimalus nekilnojamojo turto mokesčio tarifas, nustatymo tvarkos bei tokių patalpų ir statinių sąrašo (toliau – Sąrašas) sudarymo ir keitimo procedūrą.

2. Tvarkos aprašo tikslas – nustatyti Kretingos rajono savivaldybės teritorijoje esančius nekilnojamojo turto objektus (patalpas, statinius) (toliau – Turtas), kurie yra neprižiūrimi ir apleisti ar naudojami ne pagal paskirtį, įvertinti savininkų veiksmus dėl šių objektų naudojimo priežiūros, būklės gerinimo, nustatyta tvarka įtraukti šiuos objektus į Sąrašą ir apmokestinti maksimaliu nekilnojamojo turto mokesčio tarifu.

3. Aprašas parengtas vadovaujantis Lietuvos Respublikos nekilnojamojo turto mokesčio įstatymu, Lietuvos Respublikos statybos įstatymu ir kitais teisės aktais.

4. Apraše vartojamos sąvokos atitinka Lietuvos Respublikos statybos įstatyme, Lietuvos Respublikos nekilnojamojo turto mokesčio įstatyme ir kituose teisės aktuose apibrėžtas sąvokas.

II. SĄRAŠO SUDARYMAS

5. Sąrašą tvirtina Kretingos rajono savivaldybės taryba (toliau – Savivaldybės taryba). Į Sąrašą gali būti įrašytas fiziniams ir juridiniams asmenims nuosavybės teise priklausantis Turtas, kuris, vadovaujantis Lietuvos Respublikos nekilnojamojo turto mokesčio įstatymu, yra apmokestinamas nekilnojamojo turto mokesčiu ir atitinka vieną ar kelis iš šių kriterijų:

5.1. Turto savininkai nevykdo Lietuvos Respublikos statybos įstatyme nustatytų statinių naudotojų pareigų;

5.2. Turto angos (durys, langai) yra užkaltos ar kitaip uždengtos, užrakintos ir ilgą laiką neatidaromos, patalpos yra tuščios, netvarkomos, neprižiūrimos, nevykdoma nuolatinė jų techninė priežiūra;

5.3. Turtas yra apdegęs, apgriuvęs ar kitaip fiziškai pažeistas arba jis neatitinka Lietuvos Respublikos statybos įstatymo statiniams keliamų reikalavimų. Turtas yra apleistas, neprižiūrimas, neremontuojamas, nerekonstruojamas ir nenugriaunamas, jeigu jų esama būklė kelia pavojų jame ar arti jo esančių žmonių sveikatai, gyvybei ar aplinkai.

6. Į Sąrašą neįtraukiamas Turtas, jeigu:

6.1. kompetentingos institucijos sprendimu yra nustatytas apribojimas naudoti Turtą (išskyrus šio Turto areštą dėl jo savininkui inkriminuojamos neteisėtos veikos) ir / ar juo negalima naudotis dėl atliekamo tyrimo ar sprendimo byloje, susijusioje su šiuo Turtu, įsiteisėjimo;

6.2. jam pagal Lietuvos Respublikos nekilnojamojo turto mokesčio įstatymą taikomos mokesčio lengvatos.

7. Administracijos seniūnijų seniūnai (toliau – seniūnai) seniūnijų teritorijose, vadovaudamiesi šio Aprašo 5 punkte nustatytais kriterijais, atrenka Turtą, sudaro preliminarų Sąrašą ir iki einamų metų rugpjūčio 1 dienos pateikia Savivaldybės administracijos statybos skyriui (toliau – statybos skyrius).

8. Preliminariuose Sąrašuose turi būti nurodyta: statinio adresas, unikalus ar kadastro numeriai, nuoroda, pagal kokį kriterijų siūloma Turtą įtraukti į preliminarų Sąrašą. Prie šio preliminaraus Sąrašo pridedama pagalbinė ir vaizdinė medžiaga (aktai, pažymos, nuotraukos, žemėlapiai ir pan.).

9. Statybos skyrius preliminarius Sąrašus papildo, nurodydamas Turto savininkų deklaruotą gyvenamąją vietą, ir preliminarius Sąrašus pateikia Savivaldybės teritorijoje esančioms patalpoms ir statiniams, kurie yra apleisti ir neprižiūrimi, naudojami ne pagal paskirtį ir kuriems taikomas maksimalus nekilnojamojo turto mokesčio tarifas bei nenaudojamų kitos paskirties žemės sklypų Kretingos rajone komisijai (toliau – Komisija).

10. Komisija iki einamųjų metų rugsėjo 1 d. apsvarsto seniūnų pateiktus preliminarius Sąrašus ir teikia išvadas dėl Sąrašo sudarymo.

11. Statybos skyrius, atsižvelgdamas į Komisijos pateiktas išvadas, patikslina preliminarų Sąrašą.

12. Per 10 darbo dienų po preliminaraus Sąrašo patikslinimo Turto savininkai, apie numatomą jų Turto įrašymą į Sąrašą ir apmokestinimą pagal Savivaldybės tarybos nustatytą nekilnojamojo turto mokesčio tarifą, informuojami:

12.1. paskelbiant vietinėje spaudoje (informaciją parengia Savivaldybės viešųjų ryšių specialistas);

12.2. paskelbiant į Sąrašą įtrauktiną Turtą savivaldybės interneto svetainėje (preliminarų Sąrašą pateikia Statybos skyrius, informaciją parengia Savivaldybės viešųjų ryšių specialistas);

12.3. išsiunčiant pranešimus elektroniniu paštu, jei tai neįmanoma – paštu Turto savininko deklaruotos gyvenamosios vietos ar įmonės registravimo adresu (pranešimus išsiunčia Statybos skyrius). Jei pranešimas siunčiamas elektroniniu paštu, laikoma, kad Turto savininkas jį gavo tą pačią dieną, jei jis buvo išsiųstas darbo dieną iki darbo valandų pabaigos, arba kitą dieną, jeigu jis buvo išsiųstas nedarbo dieną arba pasibaigus darbo valandoms. Jei pranešimas siunčiamas paštu, laikoma, kad jį adresatas gavo po 5 dienų nuo išsiuntimo.

13. Turto, kuris yra įtrauktas į preliminarų Sąrašą, bet neatitinka Aprašo 5 punkte nurodytų kriterijų, savininkai per 30 dienų nuo pranešimo paskelbimo ar išsiuntimo dienos pateikia Statybos skyriui prašymą ir dokumentus (pažymas, nuotraukas, VĮ Registro centro išrašus ir kt.), įrodančius, kad Turtas neatitinka minėtų kriterijų arba atitikimas šiems kriterijams yra sąlygotas vienos ar keleto šių aplinkybių:

13.1. kai dėl trečiųjų asmenų neteisėtų veiksmų Turtas buvo suniokotas ir šis faktas konstatuotas kompetentingos institucijos išvadose, ir nuo įvykio praėjo mažiau negu trys mėnesiai;

13.2. kai Turto savininkas kreipėsi į Statybos skyrių arba prašymą pateikė nuotoliniu būdu pasinaudojęs Lietuvos Respublikos statybos leidimų ir statybos valstybinės priežiūros informacine sistema „Infostatyba“ dėl statybą leidžiančio dokumento, suteikiančio teisę rekonstruoti, atnaujinti (modernizuoti), atlikti kapitalinio, paprastojo remonto darbus ar griauti išdavimo į preliminarų Sąrašą įrašytam Turtui;

13.3. kai Turtas buvo įsigytas ne anksčiau kaip prieš šešis mėnesius iki jo įtraukimo į preliminarų Sąrašą dienos;

13.4. kai įrašyto į Sąrašą Turto savininkas ėmėsi Turto tvarkymo veiksmų ir Turto būklės pagerinimas užfiksuotas dokumentais (atliktų darbų aktais, pažymomis, nuotraukomis ir pan.).

14. Statybos skyrius išnagrinėja prašyme išdėstytus motyvus, pateiktus dokumentus, patikrina Turto būklę vietoje ir savo išvadas bei rekomendacijas dėl jo įtraukimo ar neįtraukimo į Sąrašą iki spalio 10 d. pateikia Komisijai.

15. Komisija, išnagrinėjusi pareiškėjo prašyme išdėstytus motyvus ir Statybos skyriaus pateiktas išvadas, bei įvertinusi Turto savininko veiksmus Turto būklei pagerinti, iki spalio 15 d. priima rekomendacinį protokolinį sprendimą dėl Sąrašo.

16. Statybos skyrius:

16.1. vadovaudamasis Komisijos rekomendaciniu protokoliniu sprendimu, per 5 darbo dienas parengia Sąrašo projektą ir Savivaldybės tarybos sprendimo projektą dėl Sąrašo tvirtinimo, kuris nustatyta tvarka teikiamas Savivaldybės tarybai;

16.2. per 5 darbo dienas nuo Savivaldybės tarybos sprendimo dėl Sąrašo tvirtinimo įsigaliojimo, duomenis apie Turtą, įtrauktą į Sąrašą, pateikia Valstybinei mokesčių inspekcijai prie Lietuvos Respublikos finansų ministerijos, rašto kopiją – Klaipėdos apskrities valstybinei mokesčių inspekcija, pranešimą – Turto savininkui, kuris kreipėsi dėl Turto išbraukimo iš Sąrašo, apie Turto įtraukimą ar išbraukimą į / iš Sąrašą (o).

17. Savininkų prašymai, gauti po spalio 15 d., nėra svarstomi, prašymus pateikę asmenys apie tai informuojami raštu arba elektroninėmis ryšių priemonėmis.

III. BAIGIAMOSIOS NUOSTATOS

18. Aprašas gali būti keičiamas ar naikinamas Savivaldybės tarybos sprendimu.

19. Už Aprašo vykdymą atsakingas Administracijos direktorius.

20. Asmens duomenys Aprašo taikymo srityje tvarkomi vadovaujantis Lietuvos Respublikos asmens duomenų teisinės apsaugos įstatymu ir kitais teisės aktais, reglamentuojančiais asmens duomenų apsaugą.

__________________

Pakeitimai:

1.

Kretingos rajono savivaldybės taryba, Sprendimas

Nr. T2-196, 2018-06-28, paskelbta TAR 2018-07-04, i. k. 2018-11221

Dėl Kretingos rajono savivaldybės tarybos 2012 m. rugsėjo 27 d. sprendimo Nr. T2-329 „Dėl Kretingos rajono savivaldybės teritorijoje esančių patalpų ir statinių, kurie yra apleisti ir neprižiūrimi, naudojami ne pagal paskirtį ir kuriems taikomas maksimalus nekilnojamojo turto mokesčio tarifas, nustatymo tvarkos aprašo patvirtinimo“ pakeitimo